Ego Milo, comes Barri super Sequanam, et ego Elissendis comitissa, et ego Galcherius, filius eorum, notum facimus quod nos dedimus in perpetuum domui de Moris quatuor sextaria frumenti in minagio nostro Barri super Sequanam, ita quod quicumque receperit dictum minagium reddet fratribus de Moris bladum illud usque ad festum Omnium Sanctorum, vel usque ad festum Sancti Martini annuatim. Quod si usque ad festum Sancti Martini bladum illud in integrum redditum non fuerit dictis fratribus, ille qui tenebit minagium, pro pena, nobis vel heredibus nostris decem solidos reddere tenebitur. Et ex tunc dicti fratres castrum Barri cum burgo et villa per decanum vel episcopum supponere poterunt interdicto. Et sciendum quod in recompensationem hujus donationis dicti fratres concesserunt nobis et heredibus nostris in perpetuum quidquid juris quod habebant in foresta Broart, retento tantummodo sibi usuario omnis generis pasturarum et foagio de mortuo nemore pro pastoribus; glandem etiam poterunt comedere porci de Moris in eadem foresta; sed de foresta non poterunt glandem extrahere dicti fratres. Hec omnia laudavit Ysabel uxor Galcheri. Actum anno Domini MºCCºXVIIIº, mense februario.